### NN 92/2025 (18.6.2025.), Pravilnik o obliku i sadržaju periodičnih statističkih izvještaja distributera iz trećih zemalja

Hrvatska agencija za nadzor financijskih usluga

1263

Na temelju odredbi članka 419.c. stavka 8. Zakona o osiguranju (»Narodne novine«, broj 30/2015, 112/2018, 63/2020, 133/2020, 151/2022 i 152/2024), Hrvatska agencija za nadzor financijskih usluga na sjednici Upravnog vijeća održanoj 12. lipnja 2025. donosi

PRAVILNIK

O OBLIKU I SADRŽAJU PERIODIČNIH STATISTIČKIH IZVJEŠTAJA DISTRIBUTERA IZ TREĆIH ZEMALJA

I. UVODNE ODREDBE

Članak 1.

(1) Ovim pravilnikom detaljnije se propisuje oblik i sadržaj periodičnih statističkih izvještaja distributera osiguranja i distributera reosiguranja iz trećih zemalja o pružanju usluga distribucije osiguranja odnosno distribucije reosiguranja na području Republike Hrvatske u skladu sa slobodom pružanja usluga, koji se dostavljaju Hrvatskoj agenciji za nadzor financijskih usluga (dalje u tekstu: Hanfa) u skladu s odredbama ovog Pravilnika.

(2) Ovaj Pravilnik primjenjuje se na distributere osiguranja iz članka 419.b stavka 1. Zakona o osiguranju (»Narodne novine«, broj 30/2015, 112/2018, 63/2020, 133/2020, 151/2022 i 152/2024, dalje u tekstu: Zakon) i distributere reosiguranja iz članka 419.b stavka 2. Zakona.

(3) Periodični statistički izvještaji propisani ovim Pravilnikom odnose se na obavljanje:

1. poslova distribucije osiguranja u vrstama osiguranja iz članka 7. stavka 2. točaka 5., 6. i 7. Zakona u dijelu rizika osiguranja koji se odnose na sva oštećenja ili gubitak robe u pomorskom i avionskom prijevozu te u vrstama osiguranja iz članka 7. stavka 2. točaka 11. i 12. Zakona i

2. poslova distribucije reosiguranja.

(4) Ovaj Pravilnik primjenjuje se i na distributere iz članka 419.a stavka 9. Zakona.

II. OBLIK I SADRŽAJ STATISTIČKOG IZVJEŠTAJA

Članak 2.

(1) Distributeri iz članka 1. ovog Pravilnika dužni su sastavljati statističke izvještaje u skladu s ovim Pravilnikom.

(2) Statistički izvještaji iz stavka 1. ovoga članka sadrže podatke sa stanjem na dan 30. lipnja (polugodišnji statistički izvještaj) i 31. prosinca (godišnji statistički izvještaj).

III. NAČIN I ROKOVI DOSTAVE IZVJEŠTAJA

Članak 3.

(1) Osobe iz članka 2. stavka 1. ovog Pravilnika dužne su Hanfi dostaviti polugodišnji statistički izvještaj iz članka 2. ovoga Pravilnika najkasnije do isteka narednog mjeseca od isteka polugodišta za koje se izvještaj sastavlja.

(2) Osobe iz članka 2. stavka 1. ovog Pravilnika dužne su Hanfi dostaviti godišnji statistički izvještaj iz članka 2. ovoga Pravilnika najkasnije u roku od tri mjeseca nakon isteka kalendarske godine za koju se izvještaj sastavlja.

(3) Izvještaji iz stavaka 1. i 2. ovoga članka dostavljaju se u skladu s tehničkim uputama objavljenim na mrežnim stranicama Hanfe i to Tehničkom uputom za korištenje sustava za dostavu podataka u elektroničkom obliku Hrvatske agencije za nadzor financijskih usluga i Tehničkom uputom za primjenu elektroničkog potpisa u postupku izvješćivanja Hrvatske agencije za nadzor financijskih usluga.

IV. POSTUPANJE U SLUČAJEVIMA IZVANREDNE SITUACIJE

Članak 4.

(1) U slučaju izvanredne ili druge situacije koja utječe na izvršenje obveza u pogledu načina i/ili rokova dostave izvještaja iz ovog Pravilnika, osobe iz članka 2. postupit će u skladu s uputom Hanfe, donesenom u skladu s člankom 204. stavkom 10. Zakona o osiguranju koja će biti objavljena na internetskoj stranici Hanfe ili će biti dostavljena osobama iz članka 2. ovog Pravilnika na drugi primjeren način.

(2) Osobe iz članka 2. ovog Pravilnika koje zbog izvanredne ili druge situacije nisu u mogućnosti izvršiti svoje obveze u pogledu načina i/ili rokova dostave izvještaja iz ovog Pravilnika, dužne su bez odgađanja o tome pisano obavijestiti Hanfu i navesti rok u kojem će izvršiti obvezu.

V. ZAVRŠNE ODREDBE

Standardni obrasci

Članak 5.

(1) Agencija na svojim internetskim stranicama objavljuje standardne obrasce statističkih izvještaja iz članka 2. ovoga Pravilnika:

– Obrazac SI-TZ,

– Obrazac SP 1-O,

– Obrazac SP 1-RE,

– Obrazac SP 1-RE dodatni list.

(2) Standardni obrasci iz stavka 1. ovoga članka razrađuju i konkretiziraju prikaz sljedećih informacija:

– Opći podaci o distributeru,

– Osiguranje od profesionalne odgovornosti ili jamstvo,

– Podaci o naplaćenoj premiji osiguranja, fakturiranom iznosu provizije i ostalim primitcima u Republici Hrvatskoj,

– Podaci o naplaćenoj premiji reosiguranja, fakturiranom iznosu provizije i ostalim primitcima u Republici Hrvatskoj.

(3) Iz tehničkih razloga, standardni obrasci iz stavka 1. ovoga članka ne objavljuju se u »Narodnim novinama«.

Stupanje na snagu

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-04/02
 Urbroj: 326-01-70-72-25-1
 Zagreb, 12. lipnja 2025.

Predsjednik
 Upravnog vijeća
 dr. sc. Ante Žigman, v. r.